  Туспуктэм: t.me/vladleki Майя Бывальцева Суй-пыдзыя сӧсыр спортсменъёслэн куасэн бызьылонъя но биатлонъя огъяросси ӵошатсконъёсазы Удмуртиысь спортсменъёс 11 медаль утӥзы. Ужрад 21-25 тулыспалэ Пермь шаерысь Березники карын ортчиз. Со сярысь сӧсыр муртъёс понна спортъя «Кузнечики» клублэн «ВКонтакте» мерлыко вотэсысь огиназ ивортӥзы. Нырысетӥ нуналъёсы куасэн бызьылонъя ӵошатсконъёс мынӥзы. «Сылӥсь» воргоронъёс пӧлын 10 иськеме эркын амалэн бызьылонын Владислав Лекомцев кыкетӥ инты басьтӥз. «Пукись» нылъёс пӧлын 5 иськемын Валентина Переносова вормиз. «Пукись» воргоронъёс пӧлын 7,5 иськемын Александр Вилков бронза медаль утӥз. 22-тӥ тулыспалэ спринтын ӵошатсконъёс ортчизы. Владислав Лекомцев (1600 метрын) но Валентина Переносова (1200 метрын) асьсэ категориосазы зарни медальёс басьтӥзы, Александр Вилков 1200 метрын кыкетӥ луиз. 24-тӥ тулыспалэ биатлонъя ӵошатсконъёс кутскизы. 7,5 иськемъем спринтын Владислав Лекомцев зарни басьтӥз, Александр Вилков – азвесь, Валентина Переносова – бронза. Ӵошатсконъёслэн берпуметӥ нуналазы 10 иськемез ньыль пол ыбылӥськыса бызёнын Владислав Лекомцев шыкысаз эшшо одӥг зарни медаль понӥз. Александр Вилков бронза медаль басьтӥз. Оглом ӵошастконъёсы Удмуртиысь 11 спортсменъёс пыриськизы Южтолэзь кутсконын огъяросси ӵошатсконъёс Ижкарын ортчозы. Тодэ вайытом, Владислав Лекомцев суй-пыдзыя сӧсыр спортсменъёс пӧлын куасэн бызьылонъя но биатлонъя Беларусьлэн усьтэм кубоказ ньыль медаль утӥз. Тегъёс: Спорт куасэнбызьылон Биатлон сӧсыръёс Удмуртия  